Τέμενος Σουλεϊμανιγιέ

Το Σουλεϊμανιγιέ Τζαμί (τουρκ. Süleymaniye Camii) είναι σπουδαίο οθωμανικό τέμενος της Κωνσταντινούπολης, το δεύτερο σε μέγεθος του είδους του και μικρότερο σε ύψος της Αγιάς Σοφιάς. Βρίσκεται στο δεύτερο λόφο της παλαιάς πόλης σε περίοπτη θέση που δεσπόζει του Κεράτιου κόλπου. Θεωρείται ένα από τα σημαντικότερα μνημεία της οθωμανικής αρχιτεκτονικής του 16ου αιώνα. Περιλαμβάνεται στον κατάλογο  μνημείων παγκόσμιας κληρονομιάς της UNESCO και η περιοχή του τεμένους είναι προστατευόμενη περιοχή από το 1980-1 .

Το τζαμί και το ευρύτερο κτιριακό σύμπλεγμα που το περιβάλει χτίστηκε κατά παραγγελία του Σουλτάνου Σουλεϊμάν Α' (β. 1520-66) ως μνημείο νίκης μετά την κατάκτηση της Ρόδου και της Βαγδάτης. Είναι έργο του μεγάλου Οθωμανού αρχιτέκτονα Μιμάρ Σινάν. Οι εργασίες για την κατασκευή του ξεκίνησαν το 1550 και διήρκεσαν μέχρι το 1557. Το κόστος του έφθασε τα 700.000 φλορίνια.

Το υλικό της κατασκευής του και ιδιαίτερα οι κίονες συνάχθηκαν από διάφορα μνημεία της αρχαίας Ελλάδας στη Μικρά Ασία, της Αλεξάνδρειας, και άλλων πόλεων καθώς και από παλαιούς χριστιανικούς ναούς. Φέρει τέσσερις μιναρέδες, όπου οι δύο ψηλότεροι φέρουν έκαστος τρεις εξώστες (σεριφέ), οι δε άλλοι δύο ανά δύο σεριφέδες, δηλαδή συνολικά δέκα προς ένδειξη ότι ο κτήτορας ήταν ο 10ος Σουλτάνος της Αυτοκρατορίας.
Ο Μέγας κεντρικός θόλος έχει διάμετρο 25 περίπου μέτρα ενώ άλλοι 28 μικρότεροι θόλοι και ημιθόλια στηρίζονται σε 24 αιγυπτιακούς γρανιτένιους κίονες.

Το σύμπλεγμα, συνολικής έκτασης 250x350 τετρ. μέτρων, με διεύθυνση ΒΔ-ΝΑ, περιλαμβάνει, εκτός από το τέμενος, πέριξ του εσωτερικού αιθρίου τέσσερις θεολογικές σχολές, νοσοκομείο, σχολή των χαντίθ, λουτρά, σχολείο, ιμαρέτ και άλλους δημόσιους χώρους. 

Μέσα στο νοτιοανατολικό περίβολο του τεμένους, όπου και το σουλτανικό κοιμητήριο, βρίσκονται επίσης δύο μαυσωλεία, με τους τάφους του Σουλεϊμάν Α', της μητέρας του,Αϊσέ Χαφσά Σουλτάν,της αδελφής του και της συζύγου του,Χουρέμ Σουλτάν, καθώς και οι τάφοι του Σουλεϊμάν Β', του Αχμέτ Β', της συζύγου του Χασεκί Ραμπιά Σουλτάν και της κόρης του σουλτάνου Μουσταφά Β', Σαφιγιέ Σουλτάν. Επίσης εκεί βρίσκεται ο τάφος της Σαλιχά Ντιλασούπ Σουλτάν, μητέρας του Σουλεϊμάν Β'. Το τζαμί διακρίνεται για τις διαστάσεις του και τις γεωμετρικές αναλογίες του, συνιστώντας κατά πολλούς την κορυφαία δημιουργία του Σινάν, μαζί με το Τέμενος Σελιμιγιέ στην Αδριανούπολη.

Με το όνομα Σουλεϊμανιέ φέρεται και η πέριξ του τεμένους αυτού συνοικία της Κωνσταντινούπολης, καθώς και η γειτνιάζουσα ΝΔ. του τεμένους λεωφόρος.

Το τέμενος ήταν κλειστό κατά την περίοδο της ανακαίνισης που έγινε την περίοδο 2007-2010 . Στις 16 Νοέμβριου 2010 κατά την διάρκεια του Κουρμπάμ Μπαϊράμ έγιναν εγκαίνια του ανακαινισμένου τεμένους με την παρουσία του πρωθυπουργού της Τουρκίας Ρετζέπ Ταγίπ Ερντογάν . Το συνολικό κόστος της ανακαίνισης έφτασε τα 21 εκατομμύρια τουρκικές λίρες. (περίπου 11 εκατομμύρια ευρώ) .

Παραπομπές

Πηγές 
 Paul Magdalino, et al. "Istanbul." Grove Art Online. Oxford Art Online. 2010
 "Μεγάλη Ελληνική Εγκυκλοπαίδεια" τομ. ΚΒ΄, σελ.142.

Οθωμανικά τζαμιά στην Κωνσταντινούπολη
Μνημεία Παγκόσμιας Κληρονομιάς στην Τουρκία
Σουλεϊμάν Α΄ ο Μεγαλοπρεπής